A BIZOTTSÁG HATÁROZATA
(2002. november 27.)
friss sertéshús Szlovák Köztársaságból történő behozatala tekintetében a 98/371/EK határozat módosításáról
(az értesítés a C(2002) 4556. számú dokumentummal történt)
(EGT vonatkozású szöveg)
(2002/940/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 1452/2001/EGK irányelvvel[1] módosított, a szarvasmarha-, juh- és kecskefélék, valamint a sertések, a friss hús és a húsipari termékek harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre[2] és különösen annak 14., 15. és 16 cikkére,
mivel:
(1) A legutóbb a 2002/7/EK határozattal[3] módosított 98/371/EK bizottsági határozat[4] szabályozza a friss hús egyes európai országokból történő behozatalára vonatkozó állat-egészségügyi feltételeket, valamint a szükséges állatorvosi bizonyítvány kiállítását.
(2) Állat-egészségügyi okokból és különösen a klasszikus sertéspestis ellenőrzése miatt nem volt engedélyezett az emberi fogyasztásra szánt friss sertéshús Szlovák Köztársaságból történő behozatala.
(3) Az illetékes szlovák állat-egészségügyi hatóságok engedélyt kértek a sertéshús Közösségbe irányuló kivitelére és kérelmüket alátámasztották a Szlovák Köztársaságban található sertések egészségügyi állapotára, valamint a klasszikus sertéspestis ellenőrzésére vonatkozó információkkal.
(4) 2002. júliusában egy bizottsági állatorvosi küldöttség Szlovákiába látogatott, hogy értékelje az állat-egészségügyi és különösen a klasszikussertéspestis-helyzetet.
(5) A küldöttség által készített jelentés és az illetékes szlovák állat-egészségügyi hatóságok által nyújtott további információk alapján Szlovákiában a házi sertések egészségügyi állapota a klasszikus sertéspestist illetően kielégítőnek tűnik; azonban néhány kijelölt területen a vaddisznókban létezik a fertőzés.
(6) Ezért a sertéshús Szlovák Köztársaságból Közösségbe irányuló behozatalát engedélyezni kell azon körzetekből, amelyek nem állnak a vaddisznók fertőzéséből adódó korlátozások hatálya alatt, ezen felül meg kell határozni a vendéglátásban keletkezett hulladékok sertések etetésére való felhasználásának egyes feltételeit.
(7) A sertéshús Európai Közösségbe irányuló kivitelének érdekében az illetékes szlovák állat-egészségügyi hatóságok vállalták, hogy elkészítik azon sertéstelepek jegyzékét, amelyeket rendszeres állatorvosi felügyeletnek vetnek alá és megfelelő ellenőrzéssel kizárják a vendéglátásban keletkezett hulladék sertések etetésére felhasználásának lehetőségét.
(8) Ezért tehát a 98/371/EGK határozatot megfelelően módosítani kell.
(9) Az e határozatban előírt intézkedések összhangban vannak az Élelmiszerlánc és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 98/371/EK határozat a következőképpen módosul:
1. Az I. melléklet helyébe e határozat I. mellékletének szövege lép.
2. A II. melléklet helyébe e határozat II. mellékletének szövege lép.
2. cikk
Ezt a határozatot az Európai Közösségek Hivatalos Lapjában való kihirdetésének napjától kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2002. november 27-én.